CELEX: 
Language: et
Date: 2016-10-20 00:00:00
Title: KOMISJONI DELEGEERITUD MÄÄRUS (EL) …/…, millega kehtestatakse tagasiheitekava hariliku kammelja püügi puhul Mustal merel

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määruses (EL) nr 1380/2013
                  1
                sätestatud uue ühise kalanduspoliitika põhieesmärk on suure soovimatu saagi vähendamine ja tagasiheite järkjärguline kaotamine kogu ELi kalanduses. Tagasiheide on suur kalavarude raiskamine, mis mõjutab negatiivselt varude säästvat kasutamist ja kalanduse majanduslikku elujõulisust. Ühises kalanduspoliitikas on rohkem tähelepanu pööratud ka piirkonnapõhisele reguleerimisele, et vältida/minimeerida mikrotasandi küsimuste lahendamist liidu tasandil ning tagada, et eeskirju kohandatakse iga püügiviisi ja merepiirkonna eripärast lähtudes.
            
            
               Ühise kalanduspoliitikaga nähakse ette mitmed sätted lossimiskohustuse rakendamise lihtsustamiseks. Nende hulgas on paindlikkust võimaldavad üldsätted, mida liikmesriigid saavad kohaldada kvootide haldamisel. Ühise kalanduspoliitikaga kehtestatakse ka spetsiaalsed paindlikkusmehhanismid, mida tuleb rakendada mitmeaastaste kavade kaudu või nende kavade puudumisel nn tagasiheitekavade alusel. Kõnealused tagasiheitekavad on kavandatud ajutise meetmena, mille maksimaalne kestus on kolm aastat. Need töötatakse välja selliste ühiste soovituste alusel, mille suhtes on kokku leppinud sama piirkonna või sama mereala ääres asuvad liikmesriigid, kellel on nimetatud piirkondades ühine huvi bioloogiliste ressursside vastu.
            
            
               Alates 1. jaanuarist 2017 kehtib Mustal merel selliste liikide lossimise kohustus, mis määratlevad püüki ja mille suhtes kohaldatakse püügi piirnorme. Kõnealust sätet kohaldatakse hariliku kammelja püügi suhtes. Määruse (EL) nr 1380/2013 artikli 15 lõike 5 kohaselt võib tagasiheitekava sisaldada järgmisi elemente:
            
            
               erisätted, mis käsitlevad kalapüüki või liike, mille suhtes kehtib lossimiskohustus;
            
            
               lossimiskohustusest tehtavate erandite kirjeldus, kui püügitegevus või püütav liik vastab teatavatele kõrgel ellujäämismääral põhinevatele kriteeriumidele;
            
            
               sätted vähese tähtsusega erandite kohta, nagu on sätestatud määruse (EL) nr 1380/2013 artikli 15 lõike 5 punktis c;
            
            
               sätted püügi dokumenteerimise kohta;
            
            
               kalavarude kaitseks alammõõtude kehtestamine.
            
            
               Eespool esitatut arvesse võttes esitasid Bulgaaria ja Rumeenia Euroopa Komisjonile ettepaneku kolmeaastase tagasiheitekava kohta, mis hõlmab hariliku kammelja püüki Mustal merel (GFCMi (Vahemere üldine kalanduskomisjon) geograafiline alapiirkond 29).
            
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Ühissoovitus: tagasiheitekava hariliku kammelja püügi puhul Mustal merel (GFCMi geograafiline alapiirkond 29).
            
            
               Musta mere vetes piirkondlikul tasandil lossimiskohustuse rakendamiseks esitasid Bulgaaria ja Rumeenia Euroopa Komisjoni talitustele 30. juunil 2016. aastal tagasiheitekava alusena käsitatava ühissoovituse.
            
            
               Vastavalt määruse (EL) nr 1380/2013 artiklile 18 põhineb kavandatud komisjoni delegeeritud õigusakt ühissoovitusel, mille koostasid ja esitasid komisjonile asjaomased liikmesriigid, kellel on otsene majandamishuvi hariliku kammelja püügi puhul Musta mere vetes.
            
            
               Ühissoovitus sisaldab järgmisi elemente:
            
            
               tagasiheitekavaga hõlmatud püük;
            
            
               kõrgel ellujäämismääral põhinev erand lossimiskohustusest põhjanakkevõrkudega püütava hariliku kammelja (Psetta maxima) puhul;
            
         
         
            
               erand, mis tehakse röövliikide poolt kahjustatud saagi suhtes;
            
            
               hariliku kammelja kogu saagi registreerimisega (lossimised ja tagasiheide) seotud järelevalvemeetmed.
            
            
               Kalanduse teadus-, tehnika- ja majanduskomitee (STECF) hindas 4.–8. juulil 2016 toimunud täiskogu istungil Bulgaaria ja Rumeenia esitatud ühissoovituse elemente, mis käsitlevad lossimiskohustuse kohaldamist Mustal merel toimuva hariliku kammelja püügi suhtes
                  2
               .
            
            
               STECFi järelduste kohaselt sisaldab ühissoovitus põhjendatud argumente vette tagasi lastud liikide kõrge ellujäämuse kohta. Eespool esitatut silmas pidades on asjakohane kehtestada kõrgel ellujäämismääral põhinev erand. Siiski on vaja täiendavaid uuringuid, mida viivad läbi liikmesriigid, kellel on otsene majandamishuvi kõnealuses piirkonnas.
            
            
               Põhjanakkevõrkudega püütava hariliku kammelja kõrgel ellujäämismääral põhineva erandi kohta peaksid liikmesriigid koguma täiendavaid teaduslikke põhjendusi. STECF hindab esitatud teavet pärast aasta möödumist, et kinnitada, kas erandi kohaldamist jätkatakse. Määruses täpsustatakse, et põhjanakkevõrkudega püütava hariliku kammelja kõrgel ellujäämismääral põhinev erand kehtib ainult 2017. aastal.
            
            
               Nende elementide põhjal võib tagasiheitekava hariliku kammelja püügi puhul Mustal merel pidada esimeseks sammuks, et järk-järgult kaotada saagi vette tagasiheitmine kogu liidu kalanduses, kehtestades selliste liikide saagi lossimise kohustuse, mille suhtes kohaldatakse püügi piirnorme.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Kavandatud meetmete kokkuvõte
            
            
               Peamine õiguslik meede on võtta vastu meetmed, mis lihtsustaksid lossimiskohustuse rakendamist.
            
            
               Käesolevas määruses täpsustatakse püütavad liigid ja püügitegevus, mille suhtes kohaldatakse erimeetmeid, nt kõrgel ellujäämismääral põhinev erand.
            
            
               Õiguslik alus
            
            
               Määruse (EL) nr 1380/2013 artikli 15 lõike 1 punkt d ja lõige 6 ning artikli 18 lõiked 1 ja 3, samuti määruse (EÜ) nr 1967/2006 artiklid 15a ja 29a.
            
            
               Subsidiaarsuse põhimõte
            
            
               Ettepanek tehakse Euroopa Liidu ainupädevusse kuuluvas valdkonnas.
            
            
               Proportsionaalsuse põhimõte
            
            
               Ettepanek on tehtud määruse (EL) nr 1380/2013 artikli 15 lõikega 6 komisjonile delegeeritud volituste piires ega lähe kaugemale sellest, mis on vajalik nimetatud sätte eesmärgi saavutamiseks.
            
            
               Õigusakti valik
            
            
               Kavandatud õigusakt: komisjoni delegeeritud määrus.
            
            
               Muud meetmed ei oleks asjakohased järgmisel põhjusel: komisjonile on antud õigus võtta tagasiheitekava vastu delegeeritud õigusaktiga. Otsese majandamishuviga liikmesriigid esitasid oma ühissoovituse. Ühissoovituses esitatud ja käesolevasse ettepanekusse lisatud meetmed põhinevad parimatel kättesaadavatel teaduslikel nõuannetel ning vastavad kõigile asjakohastele nõuetele, mis on sätestatud määruse (EL) nr 1380/2013 artikli 18 lõikes 5.
            
            
               KOMISJONI DELEGEERITUD MÄÄRUS (EL) …/…,
            
         
         
            
               20.10.2016,
            
            
               millega kehtestatakse tagasiheitekava hariliku kammelja püügi puhul Mustal merel
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ,
                  3
                eriti selle artikli 15 lõiget 6,
            
            
               ning arvestades järgmist:
            
            
               (1)Määruse (EL) nr 1380/2013 eesmärk on lossimiskohustuse kehtestamise abil kõrvaldada järk-järgult saagi vette tagasiheitmine kogu liidu kalanduses.
            
            
               (2)Määruse (EL) nr 1380/2013 artikli 15 lõikega 6 on komisjonile antud õigus võtta delegeeritud õigusaktidega kuni kolmeks aastaks vastu tagasiheitekava, mis põhineb ühistel soovitustel, mille on välja töötanud liikmesriigid koos asjakohaste nõuandekomisjonidega.
            
            
               (3)Bulgaarial ja Rumeenial on otsene majandamishuvi hariliku kammelja varu kasutamiseks Mustal merel. 30. juunil 2016 esitasid need liikmesriigid komisjonile ühissoovituse, milles käsitletakse tagasiheitekava hariliku kammelja püügi puhul Mustal merel, võttes arvesse asjaomase sektori arvamust. Teaduslikud andmed on saadud asjaomastelt teadusasutustelt. Määruse (EL) nr 1380/2013 artikli 18 lõike 3 kohaselt tuleks käesolevasse määrusesse lisada ainult need ühissoovituses esitatud meetmed, mis on kooskõlas nimetatud määruse artikli 15 lõikega 6.
            
            
               (4)Musta mere puhul on määruse (EL) nr 1380/2013 artikli 15 kohaselt kehtestatud kõigi selliste liikide püügi lossimise kohustus, mille suhtes kohaldatakse püügi piirnorme. Vastavalt määruse (EL) nr 1380/2013 artikli 15 lõike 1 punktile d kohaldatakse lossimiskohustust püüki määratlevate liikide suhtes hiljemalt alates 1. jaanuarist 2017. Harilik kammeljas on üks kõnealustest liikidest.
            
            
               (5)Ühissoovituses pakuti välja, et erandit lossimiskohustusest kohaldataks Mustal merel toimuva hariliku kammelja püügi suhtes, kuna teaduslikest tõenditest nähtub liigi kõrge ellujäämismäär. Ühissoovituses esitatud ning kalanduse teadus-, tehnika- ja majanduskomitee (STECF) läbi vaadatud teaduslike tõendite
                  4
                põhjal tuleks määruse (EL) nr 1380/2013 artikli 15 lõike 4 punkt b kohaselt lubatud kõrgel ellujäämismääral põhinev erand lisada käesolevasse määrusesse üheks aastaks. Asjaomased liikmesriigid peaksid esitama komisjonile asjakohased andmed, et kalanduse teadus-, tehnika- ja majanduskomiteel oleks võimalik täielikult hinnata põhjanakkevõrkudega püütava hariliku kammelja suhtes tehtud erandi põhjendusi ning et komisjon saaks selle erandi läbi vaadata.
            
            
               (6)Selleks et tagada asjakohane kontroll, tuleks sätestada konkreetsed nõuded käesoleva määrusega hõlmatud laevade nimekirja koostamiseks.
            
            
               (7)Kuna käesoleva määrusega ettenähtud meetmed mõjutavad otseselt majandustegevust, mis on seotud liidu laevade kalapüügihooaja ja selle kavandamisega, peaks käesolev määrus jõustuma kohe pärast selle avaldamist. Kooskõlas ühise soovitusega ja võttes arvesse määruse (EL) nr 1380/2013 artikli 15 lõikes 1 sätestatud tähtaega, tuleks käesolevat määrust kohaldada alates 1. jaanuarist 2017,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
               Lossimiskohustuse rakendamine
            
            
               Määruse (EL) nr 1380/2013 artikli 15 lõikes 1 sätestatud lossimiskohustust kohaldatakse põhjanakkevõrkudega (püügivahendi kood
                  5
                GNS) püütava hariliku kammelja puhul (Psetta maxima) Mustal merel.
            
            
               Artikkel 2
               Mõiste
            
            
               Käesoleva määruse kohaldamisel on „Must meri“ Euroopa Parlamendi ja nõukogu määruse (EL) nr 1343/2011
                  6
                I lisas määratletud Vahemere üldise kalanduskomisjoni (GFCM) geograafilise alapiirkonna 29 veed.
            
            
               Artikkel 3
               Ellujäämismääral põhinev erand
            
            
               1.
                     Määruse (EL) nr 1380/2013 artikli 15 lõike 4 punkti b kohast erandit lossimiskohustusest liikide puhul, mille kõrge ellujäämismäär on teaduslikult tõestatud, kohaldatakse 2017. aastal põhjanakkevõrkudega püütava hariliku kammelja (Psetta maxima) puhul Mustal merel.
            
         
         
            
               2.
                     Lõikes 1 osutatud olukorras püütud harilik kammeljas (Psetta maxima) lastakse viivitamata vette tagasi piirkonnas, kus see välja püüti. 
            
            
               3.
                     1. maiks 2017 esitavad liikmesriigid, kellel on otsene majandamishuvi hariliku kammelja püügi puhul Mustal merel, komisjonile täiendavad andmed tagasiheite kohta lisaks 4. juuli 2016. aasta ühissoovituses ette nähtule ning muu asjakohase teadusliku teabe, mis toetaks lõikes 1 sätestatud erandit. Kalanduse teadus-, tehnika- ja majanduskomitee annab lõikes 3 osutatud andmetele hinnangu hiljemalt 2017. aasta juuliks.
            
            
               Artikkel 4
               Laevade nimekiri
            
            
               1.
                     Asjaomased liikmesriigid määravad kindlaks laevad, mille suhtes kohaldatakse põhjanakkevõrkudega (GNS) püütava hariliku kammelja (Psetta maxima) lossimise kohustust.
            
            
               2.
                     Hiljemalt 31. detsembriks 2016 esitavad asjaomased liikmesriigid komisjonile ja teistele liikmesriikidele liidu kalanduskontrolli turvalise veebisaidi kaudu kõigi hariliku kammelja püügiga tegelevate laevade nimekiri. Asjaomased liikmesriigid ajakohastavad kõnealuseid nimekirju.
            
            
               Artikkel 5
               Jõustumine ja kohaldamine
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Seda kohaldatakse 1. jaanuarist 2017 kuni 31. detsembrini 2019.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 20.10.2016
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (
                  ELT L 354, 28.12.2013, lk 22–61
                  ).
               
               
                  
                     (2)
                  
                        Kalanduse teadus-, tehnika- ja majanduskomitee aruanded – Hinnang lossimiskohustusega seotud ühissoovituste kohta (STECF-16-10). 2016. Euroopa Liidu Väljaannete Talitus, Luxembourg, EUR XXXX ET, JRC, XXXX, XXX, lk. Kättesaadav 
                  siin
                  .
               
               
                  
                     (3)
                  
                        ELT L 354, 28.12.2013, lk 22.
               
               
                  
                     (4)
                  
                        Kalanduse teadus-, tehnika- ja majanduskomitee aruanded – Hinnang lossimiskohustusega seotud ühissoovituste kohta (STECF-16-10). 2016. Euroopa Liidu Väljaannete Talitus, Luxembourg, EUR XXXX ET, JRC, XXXX, XXX, lk Kättesaadav 
                  siin
                  .
               
               
                  
                     (5)
                  
                        Käesolevas määruses kasutatud püügivahendi kood vastab komisjoni rakendusmääruse (EL) nr 404/2011 (millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad) XI lisas esitatud koodile. Vähem kui kümnemeetrise kogupikkusega laevade puhul vastab käesolevas määruses esitatud püügivahendi kood FAO püügivahendite klassifikatsiooni koodile.
               
               
                  
                     (6)
                  
                        Euroopa Parlamendi ja nõukogu 13. detsembri 2011. aasta määrus (EL) nr 1343/2011, mis käsitleb teatavaid kalapüüki käsitlevaid sätteid Vahemere üldise kalanduskomisjoni (GFCM) lepinguga hõlmatud piirkonnas ning millega muudetakse nõukogu määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid (
                  ELT L 347, 30.12.2011, lk 44
                  ).